PATVIRTINTA

LETA valdybos 2022 m. gruodžio 20 d. posėdyje

**LIETUVOS EDUKACINIŲ TYRIMŲ ASOCIACIJOS**

**PADĖKOS, APDOVANOJIMO, GARBĖS NARYSTĖS SUTEIKIMO BEI SIŪLYMO**

**SUTEIKTI VALSTYBINĮ APDOVANOJIMĄ TVAROS APRAŠAS**

1. Šis aprašas nustato Lietuvos edukacinių tyrimų asociacijos (toliau – LETA, Asociacija) padėkos rašto, apdovanojimo vardine dovana ar specialiuoju prizu, garbės narystės suteikimo Asociacijos nariams ir Asociacijai nepriklausantiems asmenims ar organizacijoms bei LETA siūlymo suteikti valstybinį apdovanojimą tvarką.
2. Aprašas tvirtinamas, keičiamas ar netenka galios LETA Valdybos sprendimu.
3. Pasiūlymą teikti LETA padėkos raštą, apdovanojimą vardine dovana, specialiuoju prizu, suteikti garbės narystę ar išreikšti iniciatyvą dėl LETA siūlymo suteikti valstybinį apdovanojimą turi teisę LETA prezidentas, viceprezidentai, Valdybos nariai, LETA tinklai bei kiekvienas Asociacijos narys.
4. Siūlant teikti padėką, apdovanojimą vardine dovana, specialiuoju prizu, suteikti garbės narystę, o taip pat reiškiant iniciatyvą dėl LETA siūlymo suteikti valstybinį apdovanojimą nurodoma:
	1. kandidato (jeigu teikimas asmeniui) vardas, pavardė, mokslinis laipsnis ar/ir pedagoginis vardas (jeigu turimas), LETA narystė arba priklausomybė kitai organizacijai (ne Asociacijos nariams) bei aiški formuluotė, už ką siūlomas šis teikimas; siūlant suteikti garbės narystę, nurodomi kandidatų nuopelnai Asociacijai; inicijuojant LETA siūlymą suteikti valstybinį apdovanojimą pagrindžiami kandidato nuopelnai Lietuvos švietimui, edukologijos mokslui ir pan.;
	2. siūlant teikti padėką ar apdovanojimą organizacijai, nurodomas tikslus organizacijos pavadinimas ir aiški formuluotė, už ką teikiama padėka ar apdovanojimas.
5. Pasiūlymus dėl asmenų ar organizacijų apdovanojimo padėkos raštu, vardine dovana, specialiuoju prizu bei iniciatyvą dėl LETA siūlymo suteikti valstybinį apdovanojimą nagrinėja LETA prezidentas. Jeigu pasiūlymas, iniciatyva personaliai liečia LETA prezidentą, šį pasiūlymą, iniciatyvą nagrinėja vice-prezidentai. Esant poreikiui, prezidentas ir vice-prezidentai gali konsultuotis su LETA Valdyba.
6. Pasiūlymų teikimo terminai ir sprendimų priėmimo tvarka:
	1. pasiūlymo teikti padėkos raštą ar vardinę dovaną, specialų prizą terminai nereglamentuojami; apdovanojimo sprendimą priima LETA prezidentas; jeigu siūloma apdovanojimą teikti LETA prezidentui – sprendimą priima LETA valdyba;
	2. pasiūlymas suteikti garbės narystę arba iniciatyva dėl LETA siūlymo suteikti valstybinį apdovanojimą pristatoma svarstyti LETA Valdybai ne vėliau kaip prieš 30 d. iki planuojamo garbės narystės suteikimo ar pristatymo valstybiniam apdovanojimui termino. LETA Valdyba, gavusi teikimą, jį apsvarsto ne vėliau kaip prieš 5 dienas iki planuojamo garbės narystės suteikimo ar pristatymo valstybinam apdovanojimui termino.
7. LETA Valdyba gali pritarti teikimui bendru sutarimu, esant nuomonių įvairovei – balsuojant; sprendimas priimamas paprasta balsų dauguma.
8. Padėka ir garbės narystė įforminama raštu su LETA atributika; pasirašomu LETA prezidento arba jo įgalioto viceprezidento.

LETA prezidentė prof. dr. Liudmila Rupšienė